PRÍLOHA

Nasledujúce pozmeňovacie návrhy získali aspoň štvrtinu odovzdaných hlasov, no v priebehu diskusie boli zamietnuté (článok 59 ods. 3 rokovacieho poriadku):

Bod 3.12

Zmeniť

Keďže vzdelávanie a prevencia sú hlavnou súčasťou investícií do BOZP, EHSV upriamuje osobitnú pozornosť na zástupcov odborových organizácií v oblasti bezpečnosti a ochrany zdravia pri práci a iných dobrovoľníkov. Je dôležité podporovať úlohu výborov pre bezpečnosť a ochranu zdravia na pracovisku a zástupcov pracovníkov a v prípade potreby na vnútroštátnej úrovni primerane zlepšiť právnu ochranu zástupcov pracovníkov.

Zdôvodnenie

Bude podané ústne.

Výsledok hlasovania

Za : 50 Proti : 86 Zdržalo sa : 10

Bod 5.12

Zmeniť

Optimalizácia rehabilitácie a návratu pracovníkov postihnutých rakovinou do práce je preto dôležitá tak pre zlepšenie životných podmienok tejto zraniteľnej skupiny, ako aj pre zníženie spoločenských a finančných dopadov rakoviny na európske podniky a spoločnosť ako celok. Je potrebné podporovať spoľahlivé politiky, nástroje, intervencie a postupy návratu do práce, aby boli pracoviská aj naďalej udržateľné. Pre pracovníkov, ktorí majú záujem vrátiť sa do práce, by sa mal zabezpečiť vhodný rehabilitačný proces vrátane napr. prispôsobenia ich pracoviska. „Prostriedkami na vykonávanie úspešných programov sú zákonné možnosti ponúkajúce prácu na čiastočný úväzok a stimuly pre zamestnávateľa na podporu (1) rehabilitácie a návratu do práce po diagnostikovaní rakoviny. MSP by mali dostávať pomoc pri zvyšovaní flexibility pracovných požiadaviek, spolu podporou a informáciami v tejto oblasti.

Zdôvodnenie

Vplyv rakoviny na každodenný život jednotlivca je bezprostredný a zásadný. Výsledkom tejto diagnózy býva spravidla dlhodobá práceneschopnosť z dôvodu liečby a funkčných obmedzení. Aj keď vo všeobecnosti v posledných troch desaťročiach došlo k zlepšeniu manažmentu rakoviny a celkový počet prežívajúcich pacientov sa zvyšuje, mnohí vyliečení onkologickí pacienti stále čelia po skončení liečby dlhodobým symptómom a ťažkostiam, napr. únave. Tieto symptómy a ťažkosti môžu ovplyvniť pracovné schopnosti vyliečených onkologických pacientov, čo ešte viac sťažuje možnosť udržania sa na trhu práce alebo opätovného návratu na tento trh. Z výskumu vyplýva, že väčšina vyliečených onkologických pacientov sa dokáže udržať v práci alebo sa vrátiť do práce, avšak vyplýva z neho aj to, že celkové riziko nezamestnanosti u takýchto vyliečených onkologických pacientov je 1,4-krát vyššie ako u osôb, ktorým nikdy nebola diagnostikovaná rakovina. Nástroje, postupy, politiky a intervencie zamerané na podporu rehabilitácie a návratu do práce sú jednoznačne dôležité.

Podniky s menej ako 250 pracovníkmi (MSP) nemajú dostatok informácií a zdrojov na rehabilitáciu a návratu pracovníkov, ktorí sú ovplyvnení stratégiami alebo programami na boj proti rakovine. Tieto podniky potrebujú podporu a vzdelávanie. Okrem toho užitočné je aj zoskupovanie MSP na účely získavania informácií/pomoci v oblasti BOZP, pretože MSP by sa mohli učiť jeden od druhého a spoločnými silami ľahšie získajú prístup k tomuto typu pomoci zo strany zdravotných služieb v zamestnaní. Zúčastnené strany pokladajú však malú veľkosť MSP tiež za výhodu, keďže v týchto podnikoch vládne takmer rodinná atmosféra, vďaka ktorej sa môže vytvoriť priaznivejšie prostredie pre pracovníkov postihnutých rakovinou, ktorí sa vracajú do práce.

Výsledok hlasovania

Za : 49 Proti : 106 Zdržalo sa : 10

(1) https://osha.europa.eu/en/tools-and-publications/publications/executive-summary-rehabilitation-and-return-work-after-cancer-0